কলেজটির আগ্রাবাদ ক্যাম্পাসের দায়িত্বে রয়েছেন চট্টগ্রাম মাধ্যমিক ও উচ্চ মাধ্যমিক শিক্ষা বোর্ডের সাবেক চেয়ারম্যান ও চট্টগ্রাম কলেজের সাবেক অধ্যক্ষ প্রফেসর মুহম্মদ আবু জাফর চৌধুরী। তিনি বলেন, মান সম্পন্ন পাঠদান ও ভাল ফলাফলের কারণে বিজ্ঞান কলেজ সবার নজর কেড়েছে। ফলে এখন বিজ্ঞানের সেরা শিক্ষার্থীরা কলেজে পড়তে আসছে। চট্টগ্রামে ভাল কলেজগুলোর সবগুলোই বেসরকারি উল্লেখ করে তিনি বলেন, চট্টগ্রামে বিজ্ঞান কলেজ এই স্থানটি দখল করেছে। পড়ালেখা ও ফলাফলের মানে বিজ্ঞান কলেজ বিজ্ঞান বিভাগের শিক্ষার্থীদের জন্য চট্টগ্রামের সেরা কলেজ। কলেজটিতে এসি ক্লাশরুমসহ সকল আধুনিক সুযোগ সুবিধা বিদ্যমান রয়েছে বলে তিনি জানান। বিজ্ঞানের শিক্ষার্থীদের পাঠদানে রয়েছে নানা উল্লেখযোগ্য বৈশিষ্ট্য। বছরের শুরুতেই একাডেমিক ক্যালেন্ডার অনুসরণ, সুনির্দিষ্ট পাঠ পরিকল্পনা, ডিজিটাল কন্টেন্ট ও আধুনিক শিক্ষা উপকরণ ব্যবহার, সৃজনশীল পদ্ধতির যথাযথ অনুসরণ, কো–কারিকুলাম সুবিধা বাস্তবায়ন এবং ক্লাসের উপস্থিতি নিশ্চিতকরণ। এছাড়াও নিয়মিত পরীক্ষার যেমন– সাপ্তাহিক, টার্ম, বার্ষিক পরীক্ষা, প্রি–টেস্ট , মডেল টেস্টগুলোর মাধ্যমে শিক্ষার্থীদের প্রস্তুত করা হয়। সেই সাথে হোম টিচিং সার্ভিস, ক্লাস ও গাইড টিচার্স সাপোর্ট, অপেক্ষাকৃত দুর্বল শিক্ষার্থীদের জন্য টিচিং সাপোর্ট, অভিভাবকদের সাথে নিয়মিত যোগাযোগ, কলেজে ইন্টারনেট ব্যবহারের সুবিধা, সহশিক্ষা কার্যক্রমে উদ্বুদ্ধকরণ ও বাস্তবায়ন, ডিজিটাল পদ্ধতিতে উপস্থিতি নির্ণয় ইত্যাদি কার্যক্রম নিয়মিত বাস্তবায়িত হয়ে থাকে।